*Ηράκλειο, 9 Οκτωβρίου 2024*

**ΔΕΛΤΙΟ ΤΥΠΟΥ**

**14η ΕΠΙΣΤΗΜΟΝΙΚΗ ΔΙΗΜΕΡΙΔΑ ΙΤΕ**

**11-13 Οκτωβρίου, Διεθνής Ολυμπιακή Ακαδημία**

**Αρχαία Ολυμπία**

Tη ***14η Επιστημονική του Διημερίδα*** διοργανώνει το Ίδρυμα Τεχνολογίας και Έρευνας (ΙΤΕ), την Παρασκευή 11, το Σάββατο 12 και την Κυριακή 13 Οκτωβρίου 2024, η οποία θα πραγματοποιηθεί στο Συνεδριακό Κέντρο της Διεθνούς Ολυμπιακής Ακαδημίας (ΔΟΑ), στην Αρχαία Ολυμπία, και τελεί υπό την Αιγίδα της Α.Ε. της Προέδρου της Δημοκρατίας Κατερίνας Σακελλαροπούλου. Η τοποθεσία της φετινής διοργάνωσης, που συμπίπτει με ολυμπιακό έτος, επιλέχθηκε για να τονίσει την άμεση σχέση της έρευνας με τον πολιτισμό και το πώς συμβάλλουν συνεργατικά στην πρόοδο και εξέλιξή μας.

Η Επιστημονική Διημερίδα του ΙΤΕ, που πραγματοποιείται ανά διετία, περιλαμβάνει επιστημονικό πρόγραμμα που απευθύνεται στα μέλη του ΙΤΕ με στόχο την ενίσχυση των διεπιστημονικών συνεργειών, καθώς και εορταστική εκδήλωση, ανοιχτή στο κοινό. Η **Εορταστική Εκδήλωση** θα πραγματοποιηθεί στο Αμφιθέατρο «Δημήτριος Βικέλλας» της ΔΟΑ, με Προσκεκλημένο Ομιλητή τον κ. **Ισίδωρο Κούβελο**, Πρόεδρο της Διεθνούς Ολυμπιακής Ακαδημίας, ο οποίος θα δώσει ομιλία με θέμα: «***Η συμβολή της τεχνολογίας στην εξέλιξη του Ολυμπιακού κινήματος».*** ΟΠρόεδρος του ΙΤΕ, **καθ. Νεκτάριος Ταβερναράκης,** θα παρουσιάσει τα επιτεύγματα και την ανάπτυξη του Ιδρύματος κατά τη 40χρονη πορεία του. Η εκδήλωση θα κλείσει με την απονομή βραβείων σε Διακεκριμένα Μέλη του ΙΤΕ, Βραβεία Έρευνας,καθώς και Βραβεία προσφοράς στο ΙΤΕ, σε εργαζόμενους/ες που έχουν ξεχωρίσει για τις εξαιρετικές υπηρεσίες τους και τον ζήλο τους. Η Επιστημονική Διημερίδα έχει την υποστήριξη της Περιφέρειας Κρήτης (Περιφερειακό Ταμείο Ανάπτυξης Κρήτης), καθώς και της Περιφέρειας Δυτικής Ελλάδος.

Ο Πρόεδρος του ΙΤΕ, καθ. Νεκτάριος Ταβερναράκης ανέφερε σχετικά: «Με ιδιαίτερη χαρά διοργανώνουμε για 14η φορά την Επιστημονική Διημερίδα του ΙΤΕ, που αποτελεί εξαιρετική ευκαιρία για αλληλεπίδραση μεταξύ των ερευνητικών ομάδων του ΙΤΕ, την ανάπτυξη διεπιστημονικών συνεργασιών και την ενίσχυση της εξωστρέφειας του Ιδρύματος. Η επιλογή της περιοχής της Αρχαίας Ολυμπίας έχει συμβολική αξία, καθώς η μάθηση, η έρευνα και η καινοτομία, που καλλιεργούνται στο μοναδικό διεπιστημονικό περιβάλλον που έχει δημιουργήσει το Ίδρυμα, αποτελούν σημαντικά εργαλεία για τη διατήρηση και ανάδειξη της πολιτισμικής μας κληρονομιάς. Ταυτόχρονα, η εορταστική εκδήλωση που αποτελεί μέρος αυτής της διοργάνωσης, προσφέρει την ευκαιρία στην κοινωνία να γνωρίσει το ΙΤΕ και τις ερευνητικές δραστηριότητές του.»

Ευχαριστούμε θερμά τον Πλατινένιο χορηγό ΕΚΤΕΡ ΑΝΩΝΥΜΗ ΤΕΧΝΙΚΗ ΟΙΚΟΔΟΜΙΚΗ ΚΤΗΜΑΤΙΚΗ ΞΕΝΟΔΟΧΕΙΑΚΗ ΕΜΠΟΡΙΚΗ ΒΙΟΜΗΧΑΝΙΚΗ ΕΤΑΙΡΕΙΑ (ΕΚΤΕΡ ΑΕ), τους Χρυσούς Χορηγούς: ΜΟΤΟΡ ΟΙΛ (ΕΛΛΑΣ) ΔΙΥΛΙΣΤΗΡΙΑ ΚΟΡΙΝΘΟΥ Α.Ε (MotorOil HELLAS Α.Ε.), ΜΙΝΩΙΚΕΣ ΓΡΑΜΜΕΣ ΑΝΕ (MINOAN LINES), ΑΦΟΙ ΘΕΟΔΩΡΙΔΗ ΚΑΙ ΣΙΑ Ο.Ε. (MINIMA TRAVEL/AIRSHOP), ΑΦΟΙ Α. ΣΕΛΙΔΗ Α.Ε. (ANTISEL), Π. ΓΑΛΑΝΗΣ & ΣΙΑ Ο.Ε. (LAB SUPPLIES SCIENTIFIC), ΜΑΛΒΑ Α.Ε., ΔΡΑΚΑΚΗΣ Α.Ε. ΕΡΓΟΛΑΒΙΚΕΣ ΕΠΙΧΕΙΡΗΣΕΙΣ, καθώς και τους Αργυρούς και Χάλκινους Χορηγούς μας, προμηθευτές και συνεργάτες του ΙΤΕ, για τη συνεισφορά τους στη διεξαγωγή της διοργάνωσης.

Σχετική ιστοσελίδα: <https://www.forth.gr/en/14th-forth-retreat/>

Σας ενημερώνουμε ότι η εορταστική εκδήλωση πρόκειται να βιντεοσκοπηθεί, ενώ θα ληφθούν και φωτογραφίες.